《九日诸友会饮白沙得雁字》
明代·陈献章

黄菊有佳辰，良朋乐呼唤。争持渊明杯，来接子桑饭。

落叶迎马鞭，斜晖转沙岸。雨声静秋竹，池影入江雁。

酒酣独高歌，呼儿续我断。诸君极留恋，十觞亦不算。

虽无孟嘉量，且免落帽乱。百年能几何，去者已强半。

来会安可期，细把茱萸看。

作者简介：（1428—1500）明广东新会人，字公甫，号石斋，晚号石翁，居白沙里，学者称白沙先生。正统十二年，两赴礼部不第。从吴与弼讲理学，居半年而归。筑阳春台，读书静坐，数年不出户。入京至国子监，祭酒邢让惊为真儒复出。成化十九年授翰林检讨，乞终养归。其学以静为主，教学者端坐澄心，于静中养出端倪。兰溪姜麟称之为“活孟子”。又工书画，山居偶乏笔，束茅代之，遂自成一家，时呼为茅笔字。画多墨梅。有《白沙诗教解》、《白沙集》。